Tunis terma jamoasi darvozaboni Muoz Hasan Portugaliya va Turkiyaga qarshi o‘rtoqlik uchrashuvlari vaqtida ikki marta simulyatsiya ishlatib, jamoadoshlari ro‘zasini ochib olishi uchun imkoniyat yaratdi. L’Équipe xabariga ko‘ra, futbolchi ikki o‘yin vaqtida ham quyosh botishi bilan maydonga yotib olgan. Unga tibbiy xodimlar yordam ko‘rsatayotganida terma jamoa futbolchilari maydon chetiga borishgan, murabbiylar ularga ro‘zasini ochib olishlari uchun suv va yeguliklar berishgan. Ikki o‘yinda ham 2:2 hisobi qayd etilgan, tunisliklar portugallarga qarshi o‘yinda ro‘za ochilgach, hisobni tenglashtirishgan, turklarga qarshi o‘yindagi ikki gol ham darvozabonning o‘ziga xos hiylasidan keyin urilgan.